মেয়র নির্বাচন থেকে সরল আপ, দিল্লিতে এবার ট্রিপল ইঞ্জিন সরকার

ওয়েবডেস্ক: ক্ষমতা গিয়েছে। এবার চাঞ্চল্যকরভাবে দিল্লির মেয়র নির্বাচন (Delhi Mayor Election) থেকে সরে দাঁড়াল আম আদমি পার্টি (AAM Admi Party)। নির্বাচনের মাত্র চার দিন আগে এই ঘোষণা। সোমবারই মনোনয়ন জমা দেওয়ার শেষ দিন ছিল। অরবিন্দ কেজরিওয়ালের (Arvind Kejriwal) পার্টির এই সিদ্ধান্ত প্রকাশ্যে আসতেই নানা জল্পনা শুরু হয়েছে। প্রয়োজনীয় সংখ্যক কাউন্সিলর নেই। এই যুক্তিতে প্রতিদ্বন্দ্বিতা না করার সিদ্ধান্ত আম আদমি পার্টির। চলতি মাসের ২৫ তারিখে মিউনিসিপ্যাল কর্পোরেশন অফ দিল্লি-র মেয়র ভোট। কেজরিওয়াল-এর দল না লড়ায় বিনা প্রতিদ্বন্দ্বিতায় জিততে চলেছে বিজেপি। ফলে স্পষ্ট, দিল্লিতে দেখা যাবে ট্রিপল ইঞ্জিন সরকার।

দিল্লির প্রাক্তন মুখ্যমন্ত্রী আতিশী ভারতীয় জনতা পার্টির সমালোচনা করেছেন। দিল্লির বিরোধী দলনেতা আতিশী বলেন, কাউন্সিলর কিনে ও ভাঙিয়ে বিজেপি সংখ্যা বাড়িয়েছে। আমরা তা করিনি। করব না। সেজন্য আমরা নির্বাচনে না লড়ার সিদ্ধান্ত নিয়েছি। আপ নেতা সৌরভ ভরদ্বাজ বলেন, তাঁদের দল ঘোড়া কেনাবেচায় বিশ্বাস করে না। শক্তিশালী বিরোধী হিসেবে কাজ করব। যদিও বিজেপি মুখপাত্র প্রবীণ শঙ্কর কাপুর জানিয়েছেন, আপ দায়িত্ব এড়াতে চাইছে। আতিশী বিজেপির বিরুদ্ধে অপারেশন লোটাসের অভিযোগ করেছেন। আপের আরও বক্তব্য, দিল্লিতে ট্রিপল ইঞ্জিন সরকার হোক। দেখা যাক বিজেপি দিল্লির জন্য কী করে। উল্লেখ্য, মিউনিসিপ্যাল কর্পোরেশন অফ দিল্লি বা দিল্লি পুরসভাতে এখন মোট সদস্য সংখ্যা ২৫০। আপের আসন সংখ্যা ১২৫। বিজেপির আসন ১১৫। কংগ্রেসের ৯টি ও নির্দল এক।